10. august 2011

**Kære forældre i 5. klasse**

Vi skal i det næste stykke tid arbejde med kapitlet Tegning. Eleverne skal i denne periode lære om:

* **Arbejdstegning.** Tegne skitser af genstande set fra forskellige vinkler: forfra, fra siden og fra oven.
* **Isometrisk tegning.** Tegne i 3 dimensioner på isometrisk papir (papir med prikker eller linjer, der danner et mønster af ligesidede trekanter).
* **Ligedannede figurer**. Undersøge, om figurer er ligedannede, tegne ligedannede figurer og beregne højder ved hjælp af ligedannede trekanter.
* **Målestoksforhold.** Tegne i målestoksforhold og foretage beregninger ud fra oplysninger om målestoksforhold.
* **Konstruktion.** Konstruere trekanter, rektangler, kvadrater og midtpunkter ved hjælp af vinkelmåler, tegnetrekant og passer ud fra angivne mål.
* **Perspektivtegning.** Arbejde med midtpunkter, afstande og diagonaler i perspektivtegninger.

I kan hjælpe jeres barn godt på vej derhjemme ved at udføre en eller flere af nedenstående aktiviteter:

**Aktiviteter og spil fra bogen:**

Følgende aktiviteter/spil kan med fordel gentages hjemme, når eleverne har arbejdet med dem i skolen.



|  |  |  |
| --- | --- | --- |
| Side 48 | Opgave 1 | **Tegn fra 3 synsvinkler.**Tegn i stedet genstande fra hjemmet. |
| Side 51 | Opgave 10 | **Klip ligedannede trekanter.**Tegn selv forskellige trekanter på et stykke papir. |
| Side 52  | Opgave 12 | **Højder udendørs.**Brug et ternet papir i stedet for kopiarket. Længden af 1 tern kan fx svare til 1 m i virkeligheden. |
| Side 53 | Opgave 17 | **Først til fuglehuset**.  |
| Side 54 | Opgave 18 | **Model af fuglekasse.**Konstruer delene af fuglekassen i andre målestoksforhold, fx 1:1, 1:2, 2:1.  |

**Andre aktiviteter:**

**Isometri**. Tegn isometriske tegninger af juice og mælkekartoner. Isometrisk papir kan downloades fra internettet.

**Ligedannede figurer**. Vælg firkantede eller trekantede genstande i hjemmet, fx tegnetrekant, bordskånere, dækkeserviet, dørmåtte… og mål dem i fællesskab. Vælg et målestoksforhold, og beregn de nye mål. Tegn genstanden på papir eller udenfor med kridt. Lav både forstørrelser og formindskelser.

**Korttegning.** Tegn et kort over barnets skolevej, nærmeste fodboldbane, have eller lignende set fra oven i målestoksforhold, fx 1:100. Brug fx tommestok, snor, der efterfølgende måles op, eller triptæller på bil eller cykel.

**Perspektiv**. Tag fotos af jeres hjem set udefra fra forskellige vinkler og print det ud. Eller indtast en vejadresse i fx <http://maps.google.dk> (vælg ”Street View” og drej billedet i flere retninger) og print forskellige billeder ud. Tegn forsvindingslinjer, forsvindingspunkt, horisontlinje og undersøg forskellige højder/afstande på billedet.

God fornøjelse og med venlig hilsen

Skriv dit navn her...